CELEX: 
Language: lt
Date: 2020-12-16 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamos Europos Parlamento ir Tarybos reglamento (ES) 2019/1021 dėl patvariųjų organinių teršalų I priedo nuostatos dėl pentachlorfenolio ir jo druskų bei esterių

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Reglamento (ES) 2019/1021 (POT reglamento) 1 straipsnyje nustatyta, kad to reglamento tikslas – apsaugoti žmonių sveikatą ir aplinką nuo patvariųjų organinių teršalų (POT) uždraudžiant, kuo greičiau palaipsniui nutraukiant arba apribojant cheminių medžiagų, kurioms taikoma Stokholmo konvencija dėl patvariųjų organinių teršalų, gamybą, tiekimą rinkai ir naudojimą.
            
            
               Pentachlorfenolis (PCP) ir jo druskos bei esteriai įtraukti į POT reglamento I priedą, nenustatant netyčia susidarančio šių teršalų kiekio ribinės vertės. Europos Sąjungoje PCP daugiausia naudotas kaip pesticidas. Tuo metu, kai PCP buvo įtraukiamas į POT reglamentą, manyta, kad ribinė vertė nereikalinga, nes nesitikėta, kad PCP gali būti mišiniuose ir gaminiuose. Neseniai Komisija, ECHA ir kai kurios už POT reglamento taikymą atsakingos valstybių narių kompetentingos institucijos gavo užklausų dėl gaminiuose esančio PCP kiekio ribinės vertės. Atrodo, kad tokių užklausų pateikta dėl PCP kiekio regeneruotos medienos skiedrose, iš kurių gaminamos medienos plokštės, ir importuotuose tekstilės gaminiuose. Dėl to, kad nėra konkrečios netyčia susidarančių teršalų kiekio ribinės vertės, kyla teisinis netikrumas, nes suinteresuotieji subjektai nežino, ar ribinė vertė taikoma ir kokia ji yra. Ribinės vertės nebuvimas būtų suprantamas kaip aptikimo ribos taikymas, o ši būtų tokia maža, kad kai kuriais atvejais kiltų problemų, pavyzdžiui, rinkai negalėtų būti tiekiami gaminiai iš regeneruotos medienos skiedrų.
            
            
               Atsižvelgiant į šiuo metu turimą informaciją, manoma, kad tikslinga nustatyti cheminėse medžiagose, mišiniuose ar gaminiuose netyčia susidarančių PCP teršalų kiekio ribinę vertę. Nustačius tokią ribinę vertę, neliktų teisinio netikrumo ir būtų lengviau užtikrinti reikalavimų vykdymą. 
            
            
               Remiantis turima informacija, cheminėse medžiagose, mišiniuose ir gaminiuose netyčia susidarančių PCP teršalų kiekio ribinė vertė turėtų būti 5 mg/kg (0,0005 proc. masės).
            
            
            
               2.KONSULTACIJOS PRIEŠ PRIIMANT AKTĄ
            
            
               2020 m. birželio 9 d. ir lapkričio 24 d. dėl pakeitimo projekto konsultuotasi su ekspertų grupe (POP CA posėdžiai) ir į jos pastabas atsižvelgta. Grupė sudaryta iš visų susijusių suinteresuotųjų subjektų: valstybių narių, Europos cheminių medžiagų agentūros, chemijos pramonės ir pilietinės visuomenės atstovų.
            
            
               2020 m. rugsėjo 1–29 d. surengtos viešos konsultacijos dėl teisės akto projekto. Per jas gauta vien pakeitimui pritariančių nuomonių.
            
            
               3.DELEGUOTOJO AKTO TEISINIAI ASPEKTAI
            
            
               Deleguotuoju aktu iš dalies keičiamas pentachlorfenolio ir jo druskų bei esterių įrašas Reglamento (ES) 2019/1021 I priede, siekiant jį priderinti prie mokslo ir technikos pažangos. Siūlomo deleguotojo akto teisinis pagrindas yra Reglamento (ES) 2019/1021 15 straipsnio 1 dalis. 
            
            
               KOMISIJOS DELEGUOTASIS REGLAMENTAS (ES) …/...
            
            
               2020 12 16
            
            
               kuriuo iš dalies keičiamos Europos Parlamento ir Tarybos reglamento (ES) 2019/1021 dėl patvariųjų organinių teršalų I priedo nuostatos dėl pentachlorfenolio ir jo druskų bei esterių
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2019 m. birželio 20 d. Europos Parlamento ir Tarybos reglamentą (ES) 2019/1021 dėl patvariųjų organinių teršalų
                  1
               , ypač į jo 15 straipsnio 1 dalį,
            
         
         
            
               kadangi:
            
            
               (1)Reglamentu (ES) 2019/1021 įgyvendinami Sąjungos įsipareigojimai pagal Stokholmo konvenciją dėl patvariųjų organinių teršalų
                  2
                ir 1979 m. Tolimų tarpvalstybinių oro teršalų pernašų konvencijos protokolą dėl patvariųjų organinių teršalų
                  3
               ;
            
            
               (2)Reglamento (ES) 2019/1021 3 straipsnio 1 dalyje nustatyta, kad, vadovaujantis 4 straipsniu, draudžiama gaminti, tiekti rinkai ir naudoti to reglamento I priede išvardytas chemines medžiagas – atskiras, esančias mišinių ar gaminių sudėtyje;
            
            
               (3)pentachlorfenolis ir jo druskos bei esteriai įtraukti į Reglamento (ES) 2019/1021 I priedą, nenustatant netyčia susidarančio šių teršalų kiekio ribinės vertės;
            
            
               (4)Reglamento (ES) 2019/1021 15 straipsnio 1 dalimi Komisijai suteikti įgaliojimai priimti deleguotuosius aktus, kuriais iš dalies keičiami esami I priedo įrašai, siekiant juos priderinti prie mokslo ir technikos pažangos; 
            
            
               (5)Komisija nustatė, kad pentachlorfenolio ir jo druskų bei esterių kaip priemaišų pasitaiko tam tikruose gaminiuose, įskaitant importuotus tekstilės gaminius ir regeneruotos medienos skiedras, iš kurių gaminamos medienos plokštės ; 
            
            
               (6)siekiant, kad regeneruotos medienos skiedras ir toliau būtų galima naudoti, taip pat siekiant palengvinti reikalavimų vykdymo užtikrinimą, turėtų būti nustatyta 5 mg/kg (0,0005 proc. masės) netyčia susidarančio pentachlorfenolio ir jo druskų bei esterių kiekio ribinė vertė;
            
            
               (7)todėl Reglamentas (ES) 2019/1021 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) 2019/1021 I priedas iš dalies keičiamas pagal šio reglamento priedą.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2020 12 16
            
            
               
                       Komisijos vardu
               
               
                     Pirmininkė
                     Ursula VON DER LEYEN
               
               
            
         
         
            
                  
                     (1)
                  
                        OL L 169, 2019 6 25, p. 45. 
               
               
                  
                     (2)
                  
                        OL L 209, 2006 7 31, p. 3.
               
               
                  
                     (3)
                  
                        OL L 81, 2004 3 19, p. 37.
               
            
      
    ---documentbreak--- 
      
         
         
            
               PRIEDAS 
            
            
               Reglamento (ES) 2019/1021 I priedo A dalyje pentachlorfenolio ir jo druskų bei esterių įrašo ketvirtoje skiltyje („Speciali išimtis dėl tarpinio naudojimo ar kita specifikacija“) įrašomas šis tekstas:
            
            
               „Šiame įraše 4 straipsnio 1 dalies b punktas taikomas cheminėse medžiagose, mišiniuose ar gaminiuose esančiam pentachlorfenoliui ir jo druskoms bei esteriams, kai jų koncentracija yra ne didesnė kaip 5 mg/kg (0,0005 % masės).“